Griseknoen Gårdsbarnehage  
Bolleveien 150  
8370 Leknes

Et bilde som inneholder tekst

Automatisk generert beskrivelse

Årsplan 2024/25

INNHOLDSFORTEGNELSE

Innledning……………………………………………………………………………….…s.2

Dette er Griseknoen…………………………………………………………….……….…s.3

En helsefremmende barnehage……………………………………………………………..s.4

Trygg Trafikk i barnehagen……………………………………………………………...…s.5

Barnehagens visjon…………………………………………………………………...….....s.6

Danning gjennom omsorg, lek og læring..……………………………………………….....s.6

Sosial kompetanse…………………………………………………………………………..s.7

Barns medvirkning og bestemmelsesrett…………………………………………………....s.7

Mangfold med plass til den enkelte…………………………………………………………s.8

Samarbeid med barnas hjem……...…………………………………………….….…….….s.9

Overganger………………………………………………………………………………….s.10

Tilvenning av nye barn………………………….…………………………… ….s.10

Overgang innad i barnehagen……………………………………… …………….s.10

Overgang mellom barnehage og skole……………………………………………...s.11

Planlegging, dokumentasjon og vurdering……………………………………………….....s.12

Samarbeidspartnere…………………………………………………………………….…...s.12

Rammeplanens 7 fagområder………………………………………………………………s.13

Progresjonsplan for fagområdene……………….……………………………………….....s.13

Kalender…………………………………………….………………………………….…...s.14

‘

**Innledning**Barnehagen drives etter lov om barnehager med forskrift. Forskrift om rammeplan for barnehagen fastsetter utfyllende bestemmelser om barnehagens innhold og oppgaver og legger føringer for utarbeidelse av barnehagens årsplan med progresjonsplan.

Årsplanen med progresjonsplan skal benyttes som et arbeidsdokument av de ansatte i barnehagen. Arbeidsdokumentet legger føring for hvordan de ansatte skal planlegge, gjennomføre og evaluere det pedagogiske arbeidet i barnehagen.  
  
Årsplanen skal blant annet synliggjøre hvordan barnehagen arbeider med danning, lek og læring. Hvordan foreldre og barns medvirkning tas med i planleggingsarbeidet, samt hvordan barnehagen vurderer sitt pedagogiske arbeid. I tillegg skal også årsplanen synliggjøre hvordan barnehagen arbeider med tilvenning av nye barn, samt hvordan barnehagen ivaretar samarbeid og sammenheng med skolen.

Styrer i barnehagen har ansvar for prosessen med å utarbeide årsplanen i samarbeid med ansatte og foreldre. Videre fastsettes Årsplanen av barnehagens samarbeidsutvalg.

**Dette er Griseknoen Gårdsbarnehage**

Griseknoen finner du i landlige omgivelser på Bolle. Barnehagen er privat og organisert som aksjeselskap. Barnehagen ble etablert i 2007 og eies av Ole Kenneth Bolle. Videre er barnehagen godkjent for 54 ekvivalenter og består av tre avdelinger. Spurvene 0-2 år, Kråkene 2-4 år, og Ørnene 4-6 år.

Tilknyttet barnehagen har vi fjøset. I fjøset har vi ulike typer dyr til ulik bruk. Fast hos oss er det alltid geiter som vi har med på tur, fjærkre vi samler egg fra, samt kanin og katt som vi koser og steller med. I sesong har vi i tillegg gris og sau som benyttes i slakt og tilbereding av mat, og på nabogården finnes det kyr som vi får besøke etter avtale. De eldste barna, fra de er 3 år tar del i fjøsstell, mens de yngste primært er på kosebesøk i fjøsen. Vi ønsker at barna skal lære forskjell på nyttedyr og husdyr, samt at barna skal utvikle respekt for og bli glad i dyr.

Året rundt følger vi gårdsdyrene våre, og de matvekster vi måtte ha. Vi har en stor potetåker og dyrker blant annet grønnsaker i grønnsakshagen og drivhuset vårt. I grønnsakshagen har vi også tilgang til ulike typer bær. Ettersom bærvekstene våre er liten av vekst er bærene kun til kos.

Uteområdet vårt er stort og varierende, og gir rom for barns fysiske utvikling. Vi er ofte på tur i nærområdet på turdagene våre. I fjæra har vi tilgang til gapahuk og i skogen står det en lavvo. I tillegg har barnehagen egen bil som benyttes til lengre turer.

Vi er stolte fagpersoner som krever mye av hverandre for at barna skal få mest mulig igjen for tiden hos oss. Hos oss skal alle oppleve et sunt, positivt, kreativt og utviklende miljø. Vi har lært mye- og har mye å lære.

I Griseknoen ønsker vi at alle skal føle seg sett. Vi ønsker å vær en trygg plattform for både store og små, der tillitt, omsorg, og respekt overfor hverandre står sentralt. Det skal føles trygt og godt å være hos oss.

**Telefon: 760 82656  
Mail: Styrer@griseknoen.no  
Bolleveien 150, 8370 Leknes**

**En helsefremmende barnehage**Griseknoen Gårdsbarnehage er en sertifisert helsefremmende barnehage. Det helsefremmende arbeidet er forankret i barnehagens hverdag og satsningsområde. Helsefremmende arbeid i barnehagen skal bidra til god helse, trivsel og gode holdninger for barn og ansatte.  
  
Helsefremmende arbeid er forankret i barnehagen. God helse er viktig for barns utvikling og evne til mestring. Barnehagen vår skal være en viktig arena for god helseutvikling. Grunnlaget for kriteriesettet for helsefremmende barnehage, bygger på FNs barnekonvensjon, barnehageloven, folkehelseloven og gjeldende forskrifter for barnehager. Barnehagen er godkjent etter forskrift om miljørettet helsevern i barnevern i barnehager.  
  
Det helsefremmede arbeidet i barnehagen evalueres jevnlig for at vi skal kunne sikre at vi fortsetter å møte de gjeldende kriteriene for en helsefremmende barnehage.

**Kriterier for en helsefremmende barnehage**

1. **Helsefremmende arbeid skal være forankret i barnehagen.** I årsplan, vedtekter og øvrige styringsdokumenter. Det helsefremmende arbeidet er forankret i barnehagens årsplan, vedtekter, øvrige styringsdokumenter og arbeidsmåter. Arbeidet evalueres jevnlig. De ansattes kompetanse skal sikre en god helsefremmende hverdag.
2. **Barnehagen arbeider systematisk for å fremme psykisk helse og et godt psykososialt miljø.** Styrer setter det psykososiale miljøet på dagsorden. De ansatte ivaretar barna, skaper et inkluderende miljø og arbeider for et godt psykososialt miljø som forebygger mobbing og krenkelser
3. **Alle barna skal være fysisk aktive minst 90 minutter hver dag.** Aktivitetene kan deles opp i flere bolker, ute og inne. Naturopplevelser og nysgjerrighet er sentralt i barnas hverdag. Aktivitetene bør være varierte.
4. **Nasjonale retningslinjer for mat og måltider følges.** Ansatte bidrar til at måltidene er helsefremmende og at barna får gode matvaner. Vann er tørstedrikk.
5. **Barnehagen er tobakkfri.** Det er ikke tillatt å bruke røyk eller snus i barnehagens åpningstid.
6. **Barnehagen har fokus på god hygiene.** Barnehagen bidrar til at barna får gode hygienevaner. Vask av hendene etter toalettbesøk og før måltid er eksempler på vaner som barnehagen kan bidra til å etablere.
7. **Barnehagen bidrar til at barna erfarer og lærer hva som er helsefremmende.** Barna skal få lære og erfare om sunn mat, fysisk aktivitet og andre sunne levevaner. De voksne er gode forbilder
8. **Barnehagen har godt samarbeid med foresatte og tverrfaglige tjenester etter behov.** Barnas fysiske og psykiske helse er tema på foreldremøter og i foreldresamtaler. Etter behov etableres det tverrfaglig samarbeid med andre instanser for helhetlige tilbud
9. **Barns medvirkning vektlegges.** Barna engasjeres og tas med i diskusjoner om tiltak og tilbud som angår dem.
10. **Barnehagen arbeider systematisk med ulykkesforebyggende arbeid.** Det arbeides med å forholde seg til trafikk og andre sikkerhetsfremmende og ulykkesforebyggende tiltak for å skape robuste og trygge barn

**Trygg Trafikk i barnehagen**

Barnehagen skal drive «trygg trafikk» i barnehagen. Barna skal få tilstrekkelig opplæring innenfor det som er rimelig å anta at små barn kan tilegne seg av erfaringer om å ferdes som myk trafikant. Erfaringene dannes blant annet når vi er på fottur utenfor barnehagens område, kjører bil, eller bruker offentlig transport. Vi vil at barna skal få gode førstehåndserfaringer om trafikkregler, bruk av sansene sine i trafikken, bruk av refleks, bilbelte og sykkelhjelm.  
  
Alle ansatte kjenner til de rutiner vi har for å ferdes på tur med barn, i tillegg til at de områdene vi ferdes til er risikovurdert. Barnehagen skal kontinuerlig vurdere sikkerheten til barna og aktiv gjøre nye vurderinger og eventuelle endringer for å ha et så presist risikobilde som mulig.

Barnehagen informerer foreldre om de rutiner vi har på parkeringsplassen, ved porter og gjerder, samtidig skal barnehagen oppfordre foreldre til å sikre barna på vei til og fra barnehagen, dette for å ivareta barnas sikkerhet. Trafikksikkerhet og trafikkopplæring er et årlig tema på foreldremøter.

**Barnehagens visjon**Vår visjon er å skape trygge, empatiske og selvstendige barn.

I Griseknoen ønsker vi en hverdag som føles trygg og god, der hvert enkelt barn skal føle seg sett og ivaretatt. En hverdag fylt med omsorg, lek og glede, med dyr og gårdsliv til stede. I barnehagen skal vi legge til rette for at alle barn skal føle at de har tilhørighet. Vi skal lære om rett og galt, og vi skal lære å ha respekt for både dyr og mennesker. Vi ønsker å gi barna en barndom fylt med glede og mestring slik at barna utvikler et positivt selvbilde.

Målene skal vi nå ved å være omsorgsfulle, veiledende, og kompetente voksne. Vi skal tilrettelegge for at barna har et godt lekemiljø hvor de kan utvikle sosial kompetanse, samt et godt språkmiljø som bidrar til språklig utvikling.  
  
Vi mener at gårdsliv gir barna bred erfaring i henhold til livets sirkel, både for faun og flora. Barna deltar i såing og innhøsting, fjøsstell og slakt. De erfarer forskjell på kjæledyr og nyttedyr og prosessen fra jord til bord. Gårdslivet støtter individenes utvikling av empati. Gårdsdyrene trenger ikke bare mat og vann, men også stell og omsorg. Vi skal lære å ta vare på andre enn oss selv og utvikle vårt egosentriske selv gjennom et nært samspill med dyrene.

**Danning gjennom omsorg, lek og læring**

Danning skjer i møte med mennesker og omgivelsene. Å møte omsorgsfulle voksne er en viktig forutsetning for danning, utvikling og læring. Vi er pliktige til å handle omsorgsfullt ovenfor alle barn i enhver situasjon. Vår omsorg kommer til utrykk gjennom barnehagedagen og starter når vi ønsker barna velkommen på morgenen. Gjennom samtale, forklaring og i møte med gode rollemodeller skal barna lære å reflektere over egne handlinger og væremåte. I gode danningsprosesser skal barn styrkes til å utvikle en prøvende og nysgjerrig holdning til verden. Barna skal se verdien av å handle etisk og være omsorgsfulle. Leken skal ha en fremtredende plass, med vekt på lekens egenverdi, men også gi rom for læring. Barn erfarer og lærer mye gjennom lek, leken har en sentral rolle i barns utvikling og veien mot et empatisk og selvstendig individ. De voksnes rolle er å tilrettelegge og inspirere til lek og et inkluderende fellesskap. Leken skal danne grunnlaget for læringsprosesser, og barnehagens undervisningsopplegg skal skje gjennom lek og enorme mengder førstehåndserfaringer.

**Sosial kompetanse**

Sosial kompetanse er en forutsetning for å fungere godt sammen med andre. Sosial kompetanse utvikles gjennom sosialt samspill hvor både det verbale og non-verbale språket står sentralt. I Griseknoen arbeider vi for at hvert enkelt barn skal føle seg sett og hørt. Vi skal støtte barn i lek og hverdagslige situasjoner hvor møte med andre finner sted. Her skal vi legge til rette for at barna føler mestring i kontakt med andre. Vi bruker språket aktivt og forsøker å støtte opp når sosiale koder skal tolkes. For de barna med språkvansker vil det være enda viktigere å fungere som barnets talerør, å kunne tolke kroppsspråk og støtte opp i kontakt med andre. Å utvikle sosial kompetanse skal vi bidra med ved å være til stede med barna, være en tilgjengelig voksen, deler opp i små grupper for å fange opp og veilede enda tettere, samt danne vennskap på tvers av avdelingene.

**Barns medvirkning og bestemmelsesrett**

Å gi barn medvirkning i barnehagen er ikke det samme som å la barna velge fritt og la dem gjøre som de vil. Det handler i stor grad om en pedagogisk praksis som skaper prosesser der vi sikrer at alles stemmer blir hørt, og at alle opplever de har betydning for det som foregår. Tanken om barns medvirkning bygger på ideer om likeverdighet og respekt for hverandre.  
  
Barn er gitt en individuell rett til å bli hørt og til å komme med sine synspunkter. Barns rett til deltakelse og innflytelse finner vi FNs barnekonvensjon der det står: Partene skal garantere et barn som er i stand til å danne seg egne synspunkter, retten til fritt å gi uttrykk for disse synspunkter i alle forhold som vedrører barnet, og gi barnets synspunkter behørig vekt i samsvar med dets alder og modenhet.   
  
Gjennom dialoger skapes det samspillsprosesser der de voksne kommuniserer med barna på måter som gjør at de føler seg verdifulle og betydningsfulle. I en slik dialog lytter den voksne og tar imot mer enn å gi, og en er søkende fremfor å presentere ferdige løsninger. Undring er å spørre, men det krever ikke konkrete svar. Og vi kan på den måten lettere orientere oss i forhold til hva barna mener, tenker og opplever. Medvirkningen kan ved forhandlinger gi plass for egen selvstendighet og integritet, samtidig som barnet er en deltaker i et fellesskap og ser seg selv i sammenheng med andre. På denne måten blir medvirkning et bidrag til læring av demokratiske væremåter og motvirker egoistisk tenkning. Barns medvirkning i barnehagen kan derfor ses på som en viktig side ved læring av sosiale ferdigheter.

**Mangfold med plass til den enkelte**

Mangfoldet skal synliggjøres i barnehagen og den enkelte skal føle tilhørighet.

Verden i dag er mangfoldig. Vi består av mange ulike kulturer som forsøker å leve i harmoni med hverandre. Innad i kulturene finner vi ulike måter å leve på. Vi spiser ulikt, kler oss ulikt, leker ulikt, lærer ulikt, og sanser ulikt. I tillegg består vi av ulike typer familieoppsett. A4-familien er for lengst avviklet og barna skal få erfare at det er flere måter å være en familie på. Å respektere forskjeller er sentralt viktig for å skape toleranse og aksept. Barnehagen skal synliggjøre mangfoldet som representeres i barnegruppen og samfunnet. Vi skal skape rom for den enkelte ved å være gode rollemodeller som avviser alle former for diskriminering. Vi skal være støttende og veiledende og sammen med barna skape aksept for forskjeller. Vi skal legge til rette for at alle barn skal kunne delta i lek og aktiviteter uansett utgangspunkt. Barna skal bli sett og hørt, og deres meninger vektlagt.   
  
Merkedager skal markeres i barnehagen, som påske, jul og nyttår. I tillegg markerer vi Norges og Samenes nasjonaldag hvert år, dette fordi barnehagen på lik linje med norsk kultur, også skal representere urbefolkningen. Andre kulturers merkedag skal også markeres når de er representert i barnegruppen. I forkant av merkedager setter vi av ekstra tid til å lære barna enda mer om den aktuelle kulturen. Dette for å få en bredere kunnskap om hvorfor ulike kulturer feirer ulike merkedager.  
  
Vi skal synliggjøre ulike språk og kulturer blant annet gjennom musikk, telling og litterær formidling. Samenes levesett gjenspeiler et tett forhold til naturen, dette er noe vi i Griseknoen forsøker å leve etter ved fokus på faun og flora og samspillet mellom menneske og natur.  
  
Når det spilles musikk skal mangfoldet i barnehagen representeres ved at det legges til sanger fra ulike språk og kulturer. Spillelistene skal alltid ha samiske innslag, i tillegg til innslag fra representerte språk og kulturer som finnes i barnehagen.  
  
Når det telles skal barna få valg om hvilket språk det skal telles på. Norsk og Samisk vil alltid være gjeldende, men det innføres telling på andre språk dersom språket er representert i barnegruppen.   
  
På lik linje med formidling av norske kjente eventyr, skal også barnehagen påse at barna blir kjent med eventyr fra andre kulturer. Også her skal alltid samiske eventyr være tilgjengelig, mens andre kulturer implementeres etter hvert som de er representert i barnegruppen.

**Samarbeid mellom hjem og barnehage**

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling, jf. barnehageloven § 1. Betegnelsene «hjemmet» og «foreldrene» omfatter også andre foresatte. Barnehagen skal ivareta foreldrenes rett til medvirkning og arbeide i nært samarbeid og forståelse med foreldrene, jf. barnehageloven § 1 og § 4. Samarbeidet mellom hjemmet og barnehagen skal alltid ha barnets beste som mål. Foreldrene og barnehagens personale har et felles ansvar for barnets trivsel og utvikling. (Rp 2017)  
  
Griseknoen legger til rette for foreldresamarbeidet og god dialog med foreldrene. Foreldresamarbeidet skal både skje på individnivå, med foreldrene til hvert enkelt barn, og på gruppenivå, gjennom foreldrerådet og samarbeidsutvalget. Her er noen av våre samarbeidspunkter:

* Foreldresamtaler: Barnehagen inviterer til 2 foreldresamtaler i året. En på høsten og en på våren. Det er obligatorisk med en samtale hvert år. Det er også mulighet for å sette seg opp på samtale dersom man lurer på noe underveis.
* Foreldremøter: Vi holder minst ett foreldremøte i løpet av barnehageåret, med ulike temaer eller gruppearbeid.
* Samarbeidsutvalget: Samarbeidsutvalget består av representanter fra personalet, foreldre og eier.
* Høstsuppe: Hver høst inviterer vi foreldre og søsken på høstsuppe i bhg. Barna har bidratt med tilberedningen av suppen med noen av råvarene fra egen «kjøkkenhage».
* Julefrokost med luciafeiring: Vi inviterer foreldre og søsken på frokost i bhg, med ferske rundstykker og kjøttrull som barna har vært med på å lage. I tillegg serverer vi egg fra egen gård. Foreldrene bidrar til ytterligere mer pålegg til frokostbordet. Førskolebarna går Luciatog.
* Sommerfest og førskoleavslutning: Vi griller og koser oss i barnehagen og avslutter barnehageåret sammen med barn, foreldre, søsken og besteforeldre. Festen er for alle som ønsker å komme. Førskoleavslutningen fortsetter etter grillingen. Her slår vi førskolebarna til storbonde. Deretter får de utlevert permen sin, i tillegg til en gave fra oss i barnehagen.

Vi ser på et godt samarbeid som utrolig viktig slik at ikke barna kommer i interessekonflikt mellom barnehage og hjem.

**Overganger**

Tilvenning av nye barn

Barnehagen skal i samarbeid med foreldrene legge til rette for at barnet kan få en trygg og god start i barnehagen. Barnehagen skal tilpasse rutiner og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn.   
  
Når barnet har fått plass i barnehagen får foreldrene et infoskriv med all nødvendig informasjon. Barnet ønskes også velkommen av en ansatt som blir barnets primærkontakt og som har hovedansvar for barnet i innkjøringsperioden. Når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet, føle seg trygg til å leke, utforske og lære.   
  
Som hovedregel er det satt av 3 dager til tilvenning, men dette justeres etter barnas behov. Dersom, et barn har behov for mer tid til tilvenning legger barnehagen til rette for det, men her det viktig å understreke at det er barnets behov vi skal vurdere, og ikke den voksnes. Tilvenning skal være for barnets beste.

Overgang innad i barnehagen

Barnehagen skal sikre overganger innad i barnehagen. Vi legger til rette for at alle skal bli kjent med hverandre på tvers av avdelingene. Dette kan være gjennom samarbeid mellom avdelingene, vikariering og felles samhandling i utetiden. Vi er én barnehage og skal arbeide som en helhet med ansvar for alle, uansett avdeling. Hver vår intensiverer vi tilvenning for dem som skal bytte avdeling. Dette gjør vi ved faste besøk til den avdeling en skal begynne på. Her skal voksne og barn som skal være sammen til høsten, leke og bli kjent med hverandre slik at både barn og voksne trygges i relasjonene som skapes.   
  
Overgang fra barnehage til skole

Barnehagen skal i samarbeid med foreldre og skole, legge til rette for at barna kan få en trygg og god overgang fra barnehage til skole, og eventuelt skolefritidsordning.  
  
Barnehagen og skolen utveksler kunnskap og informasjon om enkeltbarn for best mulig å kunne tilrettelegge for det enkelte barn i overgangen mellom barnehage og skole. Barnehagen må ha samtykke fra foreldrene for å dele disse opplysningene.

Siste året i barnehage begynner vi intensivt å forberede barna på overgangen fra barnehage til skole. Hver uke har de barna som skal begynne på skolen neste høst det vi kaller for «Førskolegruppe». På denne gruppen jobber vi med førskoleforberedende aktiviteter og bruker opplegg fra Språksprell som metode for læring. På gruppene snakker vi også om hva man gjør på skolen, hvilke regler skolen har, hvem som skal begynne på samme skole, samt hvordan skolehverdagen ser ut. I tillegg gjør vi barna kjent med ulike typer «overgangsobjekter» som er avtalt mellom alle barnehager og skolene i kommunen. Det er valgt ut en bok; «Geitekillingen som kunne telle til 10» to sanger; «God morgen alle sammen» og «Kua mi», en regellek; «Rødt lys», samt et brettspill; «Villkatten».  
  
På våren inviterer de ulike skolene til skolebesøk slik at barna kan komme på besøk for å se hvordan de har det. I tillegg gir disse besøksdagene en ypperlig mulighet for barna til å bli kjent med barn fra andre barnehager som skal begynne i samme klasse. Barna i Griseknoen sokner til ulike skoler noe som gjør at det er foreldrenes ansvar å dra på besøk med sitt barn når skolen har besøksdag. Griseknoen forsøker derimot å besøke de ulike skolene i løpet av våren, som en del av en planlagt tur ut av barnehagen.  
  
Invitasjonen fra skolen varierer. Noen skoler inviterer foreldrene til foreldresamtale for å kartlegge barna før de begynner på skolen, andre inviterer pedagogisk leder til en samtale angående barna som skal begynne på skolen.

**Planlegging, dokumentasjon og vurdering**

Barnehagen skal være en pedagogisk virksomhet som skal planlegges og vurderes, hvor både barn og foreldre har rett til medvirkning. I Griseknoen lager personalet planer etter månedens tema. Temaene berører gjerne de ulike årstidene, livet på gård, samt ulike tradisjoner. Vi legger til rette for barns medvirkning gjennom å lytte og være i dialog med barna om hva de er opptatt av og deretter tilpasse hverdagen etter det. Foreldre inviteres på foreldremøter hvor også de har mulighet til innspill som er med på å påvirke barnehagehverdagen.   
  
Barnehagen skal jevnlig vurdere det pedagogiske arbeidet for å sikre at alle barn får et tilbud i tråd med rammeplanen og barnehageloven. Dette gjør vi på planleggingsdager, i tillegg til personal- og avdelingsmøter som avholdes en gang i måneden.   
  
Barnehagen skal også dokumentere det pedagogiske arbeidet, dette for å synliggjøre personalets arbeid, samt være et verktøy for videre planlegging og vurdering. I Griseknoen dokumenterer vi gjennom bilder og skriftlig informasjon til foreldrene i form av månedsplaner og månedsbrev. Her gir vi et innblikk i hva som skal skje og hva vi har fått til, i tillegg til hvilket læringsutbytte vi håper at barna har hatt.

**Samarbeidspartnere**

Barnevernstjenesten – Opplysningsplikt ved mistanke om psykisk og fysisk vold i hjemmet, samt omsorgssvikt og overgrep.

PPT – Oppmelding ved behov for spesialpedagogisk vurdering og/eller veiledning

Skolen – Samtaler med skolen i forbindelse med overgang og oppstart av førskolebarna

Helsestasjonen – Opplysninger om barnets helsetilstand. Eventuelle oppfølginger

Andre barnehager

Vestvågøy bibliotek – Øke barns leselyst

Nord universitet – Praksisprogram for studenter

**Rammeplanens 7 fagområder**

Rammeplanen for barnehagen definerer syv fagområder som skal bidra til å fremme trivsel, allsidig utvikling og helse. Barna skal utvikle kunnskaper og ferdigheter innenfor alle fagområder gjennom undring, utforskning og skapende aktiviteter. Fagområdene gjenspeiler også de fag som barna senere vil møte i skolen.   
Fagområdene består av:

* Kommunikasjon, språk og tekst
* Kropp, bevegelse, mat og helse
* Kunst, kultur og kreativitet
* Natur, miljø og teknologi
* Antall, rom og form
* Etikk, religion og filosofi
* Nærmiljø og samfunn

**Progresjonsplan for fagområdene**

Barnehagen har utviklet en progresjonsplan for fagområdene. Progresjonsplanen skal sikre at barna opplever progresjon fra år til år. Barna skal oppleve at de mestrer mer og mer, og utvikler seg i å bli mer selvstendig.   
Progresjonsplanen skal også benyttes som et planleggingsverktøy og sikre at Rammeplanens syv fagområder er forankret i alt vi gjør i barnehagen.

Progresjonsplan ligger som egen fil.

**Kalender**

|  |  |
| --- | --- |
| **Måned** | **Hva skjer?** |
| August Tema: Tilvenning | Tilvenning |
| September Tema: Innhøsting og brannvern | Foreldremøte – Regler, rutiner, metoder  Brannvernuke - Brannøvelse Høsting – potetopptak  Fotografering |
| September/Oktober  Tema: Mørketid og førstehjelp | Utsalg - Matfestivalen Førstehjelpsuke - Bamsesykehus  Foreldremiddag – Høstsuppe |
| Oktober/November  Tema: Mørketid og trygg trafikk | Foreldresamtaler  Farsdagsforberedelser |
| November/Desember Tema: Advent og jul | Juleforberedende aktiviteter  Kirkebesøk  Nissefest  Luciafrokost |
| Januar/Februar Tema: Solsnu og Samefolkets nasjonaldag | Solfest |
| Februar/Mars Tema: Lofotfiske og Slakting | Markering av samefolkets dag Lofotfiske  Morsdagsforberedelser |
| Mars/April  Tema: Såing og Påske | Slakting på gården og ruging av egg  Barnehagedagen  Bolleløp |
| April/Mai  Tema: Påske og Norges nasjonaldag | Såing/planting Forbereder overganger innad i barnehagen Førskolebarna besøker skolene |
| Mai/Juni  Tema: Norges nasjonaldag og Sommeravslutning | Rusken  Foreldresamtaler  17. Mai markering Vårslipp  Førskoleuke |
| Juni/Juli Trema: Sommeravslutning og sommerbarnehage | Felles sommeravslutning Avslutning for førskolebarna |
| Juli/August Sommerbarnehage | Ferieavvikling  Sommerstengt uke 29 og 30 |

Kalenderen er bevegelig da vi ikke har tema fra 1. til 1., men følger nasjonale markeringer. Temaene våre baserer seg på hva som rører seg i en jordbruks- og fiskerikommune. Årstidene implementeres i det generelle arbeidet i barnehagen og arbeides med i forbindelse med utetid og turdager, da det er her barna får erfare årstidene i endring.   
  
I løpet av barnehageåret har barnehagen minst 5 bevegelige planleggingsdager som skal brukes til planlegging og eventuelt kursing av ansatte. Plandagene vil bli varslet 1.mnd i forkant og barnehagen vil da være stengt for barna.